“கடன் இல்லாக் கஞ்சி கால்வயிற்றுக் கஞ்சி” என்றும் “கடன் கொடுத்தான் நட்பை உடன் கெடுத்தான்” என்றும் வழங்குவனவற்றை அறிய வேண்டுமே. “கடன் கொண்டான் நெஞ்சம் போல் கலங்கினான் இலங்கை வேந்தன்” என்பது கம்பன் தலையில் கட்டப்பட்ட எவனோ ஒரு கொம்பன் பாட்டு. இராமாயணத்தில் இல்லாதது. கட்டு – கோட்டை, அகழ், சுவர் முதலிய அரண் கட்டாகும். காவல் – காவலர், நாய் ஆகிய கண்காணிப்பு காவல் ஆகும். கட்டுமானம் அமைந்தது ‘கட்டு’ எனப்பட்டது. பழங்காலக் கோட்டைகளைக் கவனித்தால் கட்டு காவல் அமைதி புலப்படும். அகழ், அரண், கோட்டை என்பவை இருப்பினும், அவற்றையும் தகர்த்தோ, கடந்தோ வந்து அழிவு செய்யும் பகைவர் இருப்பர். அவரைத் தடுத்து நிறுத்தவும் அழிக்கவும் காவலும் வேண்டியதாயிற்று. கோட்டை வாயிலில் காவலர் மேடையும் இருத்தலைக் கண்டு தெளிக. அதன் எச்சம் இக்கால ‘வளமனை’ “அலுவலகங்கள்” கருவூலங்கள் ஆகியவற்றில் இருத்தலை அறிக. கஞ்சி – நீராளமாகக் காய்ச்சப் பெற்ற பொறுக்கும் நீரும். தண்ணீர் – சோற்றில் விட்டு வைத்துக் காடியான நீர்.